ET Euroopa Liidu Teataja C 237/1

KOMISJONI ARVAMUS

nõukogu direktiivi 89/686/EMÜ artikli 7 kohaldamise kohta seoses Ühendkuningriigi ametiasutuste kehtestatud keeluga vehklejate kaitseriietuse Beijing FIE 800N (jakk ja püksid) suhtes

(EMPs kohaldatav tekst)

2009/C 237/01

1. Ühendkuningriigi ametiasutuste teatis

Direktiivi 89/686/EMÜ (isikukaitsevahendeid käsitlevate liikmesriikide õigusaktide ühtlustamise kohta) artikli 7 lõikes 1 on sätestatud, et kui liikmesriik leiab, et CE-märgisega isikukaitsevahend võib sihtotstarbelisel kasutamisel põhjustada ohtu inimestele, koduloomadele või varale, peab ta võtma kõik vajalikud meetmed selleks, et kõrvalda see isikukaitsevahend turult ja keelata selle turule laskmine või vaba liikumine.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui komisjon otsustab, et meede on põhjendatud, teatab ta sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuse vahendi suhtes kõik vajalikud meetmed.

29. jaanuaril 2009. aastal teatasid Ühendkuningriigi ametiasutused Euroopa Komisjonile meetmest, millega keelatakse turule lasta vehklejate kaitseriietust Beijing FIE 800N (jakk ja püksid), mille on valmistanud Wuxi Husheng Sports Goods Plant, Donghu Industrial District, Donghutang, Wuxi, Jiangsu, Hiina ja importinud Liam Patterson Associates LLP T/a Jiang-UK, 9 Spencer Road, Buxton, Derbyshire, Ühendkuningriik. Komisjonile esitatud dokumentide põhjal selgus, et CRITT Sports et Loisirs (0501) on kõnealusele vehklejate kaitseriietusele andnud järgmised EÜ tüübihindamistõendid:

— nr 0501/161/1106/090;

— nr 0501/162/1106/089.

2. Teatatud meetme kohta esitatud põhjendused

Ühendkuningriigi ametiasutused märkisid, et nende otsus põhines asjaolul, et direktiivi 89/686/EMÜ artiklis 5 nimetatud standardite ebaõige rakendamise tõttu ei vasta toode artiklis 3 viidatud tervisekaitse ja ohutuse põhinõuetele.

Ühendkuningriigi ametiasutused viitasid eelkõige asjaolule, et vehklejate kaitseriietus ei vasta standardis EN 13567:2002 sätestatud läbistavuskindluse nõudele.

3. Komisjoni arvamus

9. märtsil 2009 saatis komisjon kirja tootjale ja teavitatud asutusele, kes oli välja andnud EÜ tüübihindamistõendi, ning palus neil esitada oma tähelepanekud seoses Ühendkuningriigi ametiasutuste võetud meetmega.

CRITT kinnitas oma 2. aprilli 2009. aasta vastuses, et oli eespool nimetatud tõendid 2006. aastal välja andnud. Asutus selgitas, et pärast komisjonilt järelepärimise saamist palusid nad tootjal saata tagasi võrdlusnäidised ning saata uued näidised täiendavate katsete läbiviimiseks.

Nimetatud katsetest selgus, et 2006. aastal testitud võrdlusnäidised vastasid jätkuvalt standardi EN 13567 ja direktiivi nõuetele, samas kui 2007. aastal toodetud näidised standardis sätestatud läbistavuskindluse nõudele ei vastanud. Esitatud väite tõestuseks edastas CRITT vastava katsearuande.

Tootja väljendas oma 6. aprilli 2009. aasta vastuses soovi komisjoni talitustega kohtuda, kuid konkreetseid ettepanekuid ei ole järgnenud.

Tuginedes olemasolevatele dokumentidele ja asjaomaste poolte märkustele, on komisjon arvamusel, et Ühendkuningriigi ametiasutused on tõendanud, et kõnealune vehklejate kaitseriietus Beijing FIE 800N (jakk ja püksid) ei vasta direktiivi 89/686/EMÜ põhilistele tervisekaitse ja ohutusnõuetele.

Seetõttu on komisjon pärast nõutava menetluse järgimist arvamusel, et Ühendkuningriigi ametiasutuste võetud meede on põhjendatud.